
Р е п у б л и к а  С р б и ј а
ОСНОВНО  ЈАВНО ТУЖИЛАШТВО У УЖИЦУ
А бр.503/26
24.08.2026. године                     
У ж и ц е


Основно јавно тужилаштво у Ужицу, на основу члана 47. став 1 и 2., члана 49. став 4. и члана 61. у вези са чланом 55. Закона о државним службеницима („Сл. гласник РС“, бр.79/2005...19/2025), члана 2-7. Уредбе о интерном и јавном конкурсу за попуњавање радних места у државним органима („Сл. гласник РС“, бр.2/2019...19/2026), чл.4, чл.6, чл.9. и чл.10. Правилника о унутрашњем уређењу и систематизацији радних места у Основном јавном тужилаштву у Ужицу А број 241/19 од 12.03.2019.године и Одлуком Главног јавног тужиоца Основног јавног тужилаштва у Ужицу А бр.503/26 од 11.08.2026.године, оглашава интерни конкурс за: 

Попуњавање извршилачког радног места јавнотужилачки помоћник – јавнотужилачки сарадник у звању саветника, на неодређено време – за једног (1) извршиоца. 

I	Државни орган у коме се радно место попуњава: Основно јавно тужилаштво у  Ужицу, Ужице, Наде Матић бр.6. 

II	Радно место које се попуњава: јавнотужилачки помоћник – јавнотужилачки сарадник у звању саветника за једног (1) извршиоца; државни службеник; радни однос на неодређено време. 

III	Услови за запослење на радном месту: 

1. Услови предвиђени Правилником о унутрашњем уређењу и систематизацији радних места у Основном јавном тужилаштву у Ужицу А број 241/19 од 12.03.2019.године: 

- стечено високо образовање из научне области правне струке на основним академским студијама у обиму од најмање 240 ЕСПБ бодова, мастер академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, положен правосудни испит и потребне компетенције за ово радно место.
2. Општи услови за рад: 

- држављанство Републике Србије,
- да је учесник конкурса пунолетан, 
- да учеснику конкурса раније није престајао радни однос у државном органу због теже повреде радне дужности из радног односа, 
- да учесник конкурса није осуђиван на казну затвора од најмање 6 (шест) месеци. 

3. Опис послова радног места: Тужилачки сарадник помаже јавном тужиоцу и заменику јавног тужиоца у раду, прати судску праксу, израђује нацрте једноставнијих поднесака, узима на записник кривичне пријаве, поднеске и изјаве грађана, врши под надзором и по упутствима Главног јавног тужиоца, односно јавног тужиоца послове предвиђене законом и другим прописима. 

IV	Место рада: Ужице, Наде Матић бр.6. 

V	Државни службеници који имају право учешћа на конкурсу: 

Право учешћа на интерном конкурсу имају државни службеници који су запослени у Основном јавном тужилаштву у Ужицу у радном односу на одређено време, због повећаног обима посла и који испуњавају услове конкурса. 

VI	Компетенције које се проверавају у изборном поступку и начин провере компетенција: 

Чланом 26. став 3. Уредбе о интерном и јавном конкурсу за попуњавање радних места у државним органима и чланом 5. став 3. Правилника о саставу конкурсне комисије, начину провере компетенција, критеријумума и мерилима за избор на извршилачка радна места у судовима и јавним тужилаштвима прописано је да се на интерном конкурсу за радна места која нису руководећа не проверавају опште функционалне и понашајне компетенције, већ само посебне функционалне компетенције. 

У изборном поступку провериће се три посебне функционалне компетенције које укључују знања и вештине потребне за радно место јавнотужилачи помоћник предвиђене чланом 15. Правилника о саставу конкурсне комисије, начину провере компетенција, критеријумима и мерилима за избор на извршилачка радна места у судовима и јавним тужилаштвима и то према следећем редоследу: 

1. Посебна функционална компетенција: Познавање материјалних и процесних прописа релевантних за надлежност јавног тужилаштва – провера ће се вршити писаним путем – тест. 
2. Посебна функционална компетенција: Поседовање знања и вештина за израду нацрта јавнотужилачких одлука и других аката – провера ће се вршити усменим путем – разговор са кандидатом. 
3. Посебна функционална компетенција: Вештине презентације, вештине управљања поступком и вештине извештавања у предметима – провера ће се вршити усменим путем – разговор са кандидатом. 

Писани тест се састоји од 15 питања са више понуђених одговора. Кандидати одговарају на питања заокруживањем једног од понуђених одговора. Свако брисање или исправка датог одговора сматра се као нетачан одговор. Ако се кандидат на тесту служи недозвољеним средствима, Комисија ће удаљити кандидата са теста. У том случају сматра се да кандидат није положио тест. Време за израду теста је 60 (шездесет минута). Материјал за припрему кандидата може се наћи на интернет презентацији јавног тужилаштва. 

Разговор са кандидатом захтева да се у усменом облику да предлог решења одређеног задатка које је типично за обављање послова радног места. Време за припрему задатка је 30 (тридесет) минута.

VII	Рок за подношење пријава на интерни конкурс је 8 дана и почиње да тече наредног дана од дана оглашавања конкурса на интернет презентацији и огласној табли седишта Основног јавног тужилаштва у Ужицу. 

VIII	Лице задужено за давање обавештења о интерном конкурсу: Јелена Микић, јавнотужилачки помоћник у Основном јавном тужилаштву у Ужицу; контакт телефон; 031/514248. 

IX	Адреса на коју се подносе пријаве: 

Пријаве на конкурс са потребним доказима подносе се непосредно у пријемној канцеларији Основног јавног тужилаштва у Ужицу, на адреси Основно јавно тужилаштво у Ужицу, Наде Матић бр.6 или поштом на наведену адресу са назнаком „за конкурс“. 

X	Подаци о доказима који се прилажу уз пријаву: 

Учесници интерног конкурса у остављеном року на наведену адресу достављају следеће доказе: 

1. потписану пријаву са назначеним радним местом за које учесник конкурише, биографијом, адресом пребивалишта и бројем контакт телефона, 
2. оригинал или оверену фотокопију дипломе о завршеним студијама, 
3. оригинал или оверену фотокопију уверења о положеном правосудном испиту, 
4. оригинал или оверену фотокопију уверења о држављанству Републике Србије, 
5. оригинал или оверену фотокопију извода из матичне књиге рођених, 
6. уверење надлежног органа да кандидат није осуђиван (не старије од 6 месеци), 
7. потврду о радном искуству у струци, 
8. потврду да учеснику конкурса није престајао радни однос у државном органу због теже повреде радне дужности из радног односа, 
9. попуњену и потписану изјаву у којој се кандидат опредељује да ли ће Основно јавно тужилаштво у Ужицу прибавити податке о чињеницама о којима се води службена евиденција или ће то кандидат учинити сам. Документа о чињеницама о којима се води службена евиденција су: 

- уверење о држављанству,
- извод из матичне књиге рођених и 
- уверење да кандидат није осуђиван. 

Одредбама члана 9. и 103. Закона о општем управном поступку прописано је поред осталог, да у поступку који се покреће по захтеву странке, орган може да врши увид, прибавља и обрађује личне податке о чињеницама о којима се води службена евиденција када је то неопходно за одлучивање, осим ако странка изричито изјави да ће податке прибавити сама. 

Потребно је да кандидат попуни изјаву којом се опредељује за једну од две могућности: да Основно јавно тужилаштво у Ужицу прибави податке о којима се води службена евиденција или ће то кандидат учинити сам. 

Наведени образац изјаве као и образац пријаве на конкурс могуће је преузети на интернет страници Основно јавно тужилаштво у Ужицу https://uzice.ojt.rs) / информације / јавни конкурси. Попуњену изјаву на обрасцу неопходно је доставити уз наведене доказе како би  Основно јавно тужилаштво у Ужицу могло даље да поступа. 

Државни службеник који се пријављује на интерни конкурс уместо уверења о држављанству и извода из матичне књиге рођених подноси решење о распоређивању или премештају на радно место у органу у којем ради или решење да је нераспоређен. 

Пријаве уз које нису приложени сви тражени докази у оригиналу или овереној траженој фотокопији, као и неблаговремене, недопуштене , неразумљиве или непотпуне пријаве, биће одбачене решењем конкурсне комисије. 

XI	Место, дан и време када ће се обавити провера посебних функционалних компетенција кандидата у изборном поступку:  

Са кандидатима чије су пријаве благовремене, потпуне, јасне, уз које су приложени сви потребни докази и који испуњавају услове за оглашено радно место, конкурсна комисија ће обавити проверу посебних функционалних компетенција у изборном поступку, у Ужицу, у просторијама Основног јавног тужилаштва у Ужицу, Наде Матић бр.6. Време и тачна просторија биће накнадно одређени, о чему ће кандидати бити благовремено обавештени. 

Овај оглас објављен је на интернет презентацији Основног јавног тужилаштва у Ужицу и огласној табли Основног јавног тужилаштва у Ужицу дана 25.08.2026. године.



							ГЛАВНИ ЈАВНИ ТУЖИЛАЦ
							    Марко Димитријевић
	
image1.png




